通天台赋（以洪台独存浮景在下为韵）
任公叔 (Tang)
武皇起云阳之宫。致崇台于爽垲。就山谷之交会。得神明之所在。近瞰八极。周临四海。将端冕而不二。必垂衣而有待。是用回载天路。高标地游。依稀元圃。想象丹邱。磴道邈以特立。通天赫其无俦。托神灵于秦甸。结元气于雍邱。白日旁转。青云上浮。八垓可接于咫步。万象无逃于寸眸。是献岁春。众灵咸秩。天子乃举偫祠。撰吉日。郊上元。礼太乙。风伯陪乘。蚩尤扈跸。向甘泉以整像。届通天而挺出。既而越氛雾之涂。近星辰之境。背麟衍之五畤。面长安之万井。岐阳太华。双标象阙之形。秦岭终南。遥树轩墀之屏。蹈烟霞而有慕。洁斋戒而思眚。奉宝位之虔恭。伫神仙于光景。当其宵衣待曙。旸谷未开。钩陈匝乎营卫。天汉列其昭回。爟火周起。神光迥来。暨三山之遍登。当仰候于斯台。霭霭高躅。神祇煜煜。喜气周旋。庆云回复。召安期于沧海。降王母于黄屋。树翠玉以青葱。草灵芝以芬馥。上结䌽帜。高居耳目。斯览物以怀柔。非取爱于幽独。观乎层构陵空。形势作雄。风起而纤埃不致。雨过而瀑溜潜通。其载惟厚。其覆惟洪。所以大起于皇祚。岂独峻极于苍穹。是以拥带休徵。感通纯嘏。会歌童之曲节。彰从臣之风雅。立极人望。叶灵王者。将大汉之可追。愿侍祠于台下。